ועדת החוקה, חוק ומשפט, כנסת 15, פרוטוקול מספר 110, 2000-03-08 15:00

אמנון רובינשטיין: אני מתכבד לפתוח את ישיבת הוועדה.

אמנון רובינשטיין: היתה בקשה לרביזיה של חבר הכנסת נחום לנגנטל.

אמנון רובינשטיין: הוא הודיע לי שהוא לא יוכל להגיע, ושבמקומו יגיע הרב דרוקמן.

משה גפני: האם אני יכול להסביר מדוע הוא ביקש רביזיה?

משה גפני: הוא ביקש רביזיה כיוון שיש החלטת ממשלה, וזה גם מה שהולך ומתגבש, שתוקם ועדה ציבורית שהיא תגבש את כל הנושא של חוקי יסוד ושל חוקה.

יוסף לפיד: את זה ידענו עוד לפני הדיון הקודם.

ראובן ריבלין: קודם כל צריך להחליט שיש רביזיה, ואז אנחנו שומעים את הדברים.

אמנון רובינשטיין: כן.

אמנון רובינשטיין: קודם כל יש הצבעה האם לקיים רביזיה.

אמנון רובינשטיין: כיוון שחבר הכנסת נחום לנגנטל הגיע, אני מבקש לשמוע את דבריו בנושא.

נחום לנגנטל: אני אמרתי לכמה חברים בוועדה שאני מבקש לקיים הצבעה ברביזיה.

נחום לנגנטל: אם תתקבל הצעתי לגבי הרביזיה – נעשה את זה.

נחום לנגנטל: אם לא- אדבר אחרי זה.

נחום לנגנטל: אני רוצה לומר מדוע אני מבקש רביזיה.

נחום לנגנטל: יש הבנה בינינו, למרות שעד לרגע זה לא הובא לידיעתי מה החלטתם אתמול.

נחום לנגנטל: אמרנו שאנחנו מבקשים הסכמה ג'נטלמנית מחברי הוועדה, הוועדה הקואליציונית, שיסכימו לזה שנעביר את חוק היסוד הזה בקריאה ראשונה.

נחום לנגנטל: הלכתי אל אותם אנשים, שמועמדים להיות חברי הוועדה, וביקשתי מהם בשבוע האחרון וביקשתי את הסכמתם שנעביר את החוק הזה בקריאה ראשונה, ושהם לא יראו בזה משום פגיעה בהם.

נחום לנגנטל: הם לא קיבלו את בקשתי.

נחום לנגנטל: הם הודיעו שאם מעבירים חוק יסוד בקריאה ראשונה, הם לא מסכימים לכהן כחברי ועדה, מבחינתם.

נחום לנגנטל: יש כאן אנשים שיהיו מאד מרוצים כתוצאה מהדבר הזה.

נחום לנגנטל: מאחר ואני חושב שהדבר הזה הוא חשוב, אמרתי ששווה לדחות את ההחלטה בעניין הזה לכמה חודשים, על מנת שתקום ועדה.

נחום לנגנטל: זו היתה בקשתי.

אמנון רובינשטיין: מי בעד ההצעה לקיים רביזיה, לפי הצעתו של חבר הכנסת נחום לנגנטל?

אמנון רובינשטיין: – 4.

אמנון רובינשטיין: מי נגד?

אמנון רובינשטיין: – 9.

אמנון רובינשטיין: אני מודה לכם, הרביזיה לא התקבלה.